**Odborná exkurzia do Estónska - program**

Odchod z Banskej Bystrice bol o 11:30 a príchod do hotela Villa Andropoff 13.9. o 12:30. Po ubytovaní, obede a krátkom oddychu o 14:30 bolo pred hotelom uvítanie predstaviteľkami MAS Pärnu Bay Partnership a potom už nasledovala prehliadka realizácie projektov Leaer v tejto MAS.

Prvou zástavkou bola návšteva prázdninového domu Ojako v dedine Marksa pri pobreží Baltického mora. Bola to ukážka prebudovania pôvodnej malej farmy na oddychovo - relaxačné a školiace zariadenie s ubytovacou kapacitou v nadštandardnom i klasickom prevedení. Zariadenie bolo súčasťou miestneho rozvojového projektu cesta lásky o ktorom sa účastníci mohli podrobnejšie oboznámiť pri prednáške manažérky MAS Mariky Klose v prednáškovej sále prázdninového domu.

Potom nasledovala návšteva alternatívneho medicínskeho centra v dedinke Menmo. Bol to  takisto príklad prebudovania pôvodnej usadlosti na školiaco vzdelávacie centrum Tibetskej medicíny a zároveň aj doklad o tom, že oživenie vidieka realizujú predovšetkým ľudia z vonku, ktorí dokážu vniesť do územia inovatívne myšlienky. To bol prípad i ďalšej ukážky – bylinkovej záhrady v Tamme, kde bola pôvodná malá usadlosť prebudovaná na bylinkovú záhradu  spojenú s pestovaním a predajom byliniek a prípravy domácich pochutín. Pani Heli Viedohof tu organizuje vzdelávacie a tréningové aktivity podporujúce využívanie miestnych zdrojov pre zdravé stravovanie.

Na druhý deň 14.9. sme absolvovali návštevu projektov Leader realizovaných v MAS Võrtsjärve Association. Najprv sme navštívili dedinku Konksvere kde si miestny klub vidieckych  žien zrekonštruoval starý opustený kultúrny dom na centrum vidieckych žien a mohli sme sa tu oboznámiť i s ukážkou miestneho folklóru. Potom nás čakala návšteva fary v Pilistvere.  Miestny pastor nám predstavil dva projekty. Jeden bol práca s mladými ľuďmi, ktorí na fare našli možnosti vlastnej sebarealizácie i návyky pracovných zručností. Druhý projekt predstavoval vybudovanie pamätníka deportovaných Estóncov počas sovietskej armády. Históriu protisovietskeho odboja dokumentovala aj výstava inštalovaná v priestoroch fary. Po obede v rázovitej reštaurácii, ktorá bola súčasťou rekreačného areálu Venevevre vybudovaného na brehu druhého najväčšieho jazera v Estónsku Võrtsjärve, po ktorom nesie aj miestna MAS svoj názov, nasledoval presun autobusom do dedinky Tarvastu. Cesta autobusom bola využitá na prednášku Helen Raas o štruktúre a stratégii MAS Võrtsjärve Association. V Tarvastu nás čakala miestna Pastorka, ktorá nás sprevádzala na pešej túre lesom k návšteve rekonštruovaného objektu lesného bunkra z programu Leader, ktorý slúžil ako úkryt pre odporcov antisovietskeho hnutia.

Posledné realizácie projektov Leader v miestnej MAS sme navštívili v dedinke Poli, kde sme navštívili ovocinársku spoločnosť a zoznámili sa so spracovaním a šľachtením miestnych druhov ovocia a bobuľovín. Zároveň sme aj navštívili miestnu fabriku na spracovanie ovocia, ktorá poskytuje aj služby miestnym farmárom.

Po ubytovaní a večeri v hoteli Holstre - Poli  v rekreačnom zariadení sme  sa presunuli do Kultúrneho domu v obci Paistu, kde nás privítala predsedníčka tretej MAS – Mulgimaa Development pani Ene Saar. Témou stretnutia bola výmena skúseností slovenských MAS z oblasti uchovávania kultúrneho dedičstva s MAS Mulgimaa Development. Na záver nasledoval  zaujímavý kultúrny folklórny program a rôzne interaktívne ukážky ľudových hier.

Tretí a aj nasledujúci deň bol venovaný návšteve projektov realizovaných v MAS Mulgimaa Development, ktoré boli zamerané predovšetkým na kultúrne dedičstvo.  Počas presunu autobusom sme navštívili realizáciu malých projektov – drobnú infraštruktúru oddychovej a rekreačnej zóny pri jazere, parkovú úpravu v okolí pamätníka, dotvorenie areálu miestnej školy a škôlky a oboznámili sme sa aj s projektom mulgi kultúry – realizáciou rôznych sôch od rôznych autorov predstavujúcich ľudové postavy v miestnych krojoch a navštívili sme minicipálny úrad a kultúrny dom v Karski, kde sme si prezreli výstavku výtvarných diel miestnych výtvarníkov. Doobedňajší program sme ukončili návštevou rekonštruovaného hradného areálu a kostola sv. Petra v Karski.

Po obede sme navštívili zámok v Õisu, ktorý sa postupne rekonštruuje a obnovuje vrátane parku a okolia. Potom sme sa presunuli do zrekonštruovanej kováčskej dielne, kde nás majiteľ oboznámil s históriu objektu a jeho renováciou a využitím a potom nasledovala prednáška Piret Leskovej o štruktúre a stratégii rozvoja MAS Mulgimaa Development.

Následne sme sa presunuli na návštevu závodiska – projektu pre mladých – motorkárske centrum, kde sme mali možnosť spoznať, že i za málo peňazí je možné pripraviť atraktívny a užitočný projekt pre mládež.

Podvečer sme sa premiestnili do mesta Viljandi a ubytovali sa v hoteli Centrál. Po večeri sa zástupcovia troch MAS stretli s Ave Bremse na pracovnom rokovaní zorganizovanom RP NSRV BB,  k výmene skúseností s realizáciou prístupu Leader. Ostatní účastníci mali voľný program a mohli navštíviť historické jadro mesta a ruiny starého hradu pri jazere Viljandi.

Na štvrtý deň ráno, počas presunu z Viljandi do Abji, nás Ave Bremse oboznámila s činnosťou a aktivitami Estónskej vidieckej siete . V Abji sme navštívili miestne múzeum a centrum pre postihnutých ľudí „Mulgi Ukuvakk“, kde sa postihnutí občania venujú ručným prácam  a výrobe ľudových a umeleckých predmetov a suvenírov, spojenej s ich predajom.

Po obede a rozlúčke s hostiteľmi v štýlovej reštaurácii Mulgi Inn sme sa vydali na cestu späť na Slovensko, do B. Bystrice sme došli 17. 9. o 10:00 hod.

Na záver:

Počas odbornej exkurzie sme sa mali možnosť oboznámiť s realizáciami projektov Leader v troch MAS. V prvej MAS to boli predovšetkým projekty zamerané na využitie starých fariem a usadlostí pre turistiku a nové ekonomické aktivity na vidieku. V druhej MAS dominovala téma  budovania a posilňovania národného povedomia a hrdosti, a to nielen formou pripomínania antisovietskeho hnutia, ale aj formou podpory uplatňovania sa na trhu vlastnej domácej poľnohospodárskej produkcie na príklade ovocinárstva a silná angažovanosť v práci pre mladých ľudí a vidieckych žien. V tretej MAS dominovala téma kultúrneho dedičstva, doplnená aj projektmi pre mladých a postihnutých ľudí. Okrem toho účastníci počas odborných prednášok sa mohli oboznámiť nielen so štruktúrami a stratégiami MAS a aktivitami Estónskej vidieckej siete, ale aj osobne s ich predstaviteľmi a realizátormi jednotlivých projektov. Boli to veľmi inšpiratívne stretnutia, ktoré prispeli nielen k obohateniu vedomostí, podnetov a nových  zručností zástupcov našich partnerstiev, ale aj k získaniu nových osobných kontaktov.

Cenným poznatkom pre našich účastníkov bola aj skutočnosť, že realizácie v rámci programu Leader boli predovšetkým malé infraštrukturálne projeky zamerané na skvalitnenie a skultúrnenie prostredia, realizáciu voľného času a podporu národnej identity a kultúry.

Určite cenným výstupom pre všetkých účastníkov bolo aj spoznanie novej krajiny, charakteristickej kultúrnosťou, čistotou, pozitívnym prístupom ku prírode a kultúrnym a historickým hodnotám, ale aj veľmi skromnými, šikovnými a priateľskými ľuďmi.